b'\n_START_ARTICLE_\nPodlesje\n_START_SECTION_\nIme\n_START_PARAGRAPH_\nPo izselitvi Ko\xc4\x8devarjev je bilo ime naselja leta 1955 spremenjeno iz nem\xc5\xa1kega Verdreng oz. poslovenjenega Ferdreng v Podlesje . Ime je bilo spremenjeno na osnovi povojnega "Zakona o imenovanju krajev in ozna\xc4\x8devanju trgov, ulic in stavb" iz leta 1948, kot del \xc5\xa1iroke kampanje povojnih komunisti\xc4\x8dnih oblasti, da se iz toponimov na ozemlju Slovenije odstranijo nem\xc5\xa1ki elementi.\n_START_SECTION_\nCerkev\n_START_PARAGRAPH_\nLokalna cerkev, posve\xc4\x8dena Sv. Janezu Krstniku, je bila baro\xc4\x8dna stavba iz 18. stoletja, zgrajena na mestu zgodnej\xc5\xa1ega sakralnega objekta. Razstreljena in uni\xc4\x8dena je bila po letu 1952. Podobna usoda je med letoma 1952 in 1955 doletela tudi bli\xc5\xbenjo kapelico iz zgodnjega 17. stoletja, posve\xc4\x8deno Mariji, na Verdren\xc5\xa1ki gori (znani tudi kot Verderb\xc5\xa1ka gora)  severno od naselja. Sam vrh, na katerem je stala kapelica, se je sicer pred vojno imenoval tudi Dekli\xc4\x8dina gora in se v ljudski govorici ob\xc4\x8dasno \xc5\xa1e omenja pod tem nazivom. Vrh je bil po vojni preimenovan z namenom, da bi se zabrisale vse religiozne asociacije.\n_START_SECTION_\nZgodovina\n_START_PARAGRAPH_\nMed 2. svetovno vojno so vas v avgustu 1942 po\xc5\xbegale voja\xc5\xa1ke sile fa\xc5\xa1isti\xc4\x8dne Italije._NEWLINE_Po 2. svetovni vojni so v Podlesju slovenske komunisti\xc4\x8dne oblasti organizirale \xc5\xbeensko tabori\xc5\xa1\xc4\x8de za prisilno delo za politi\xc4\x8dne zapornice. Zapornice so bile obsojene na opravljanje "dru\xc5\xbebeno koristnega dela" v koncentracijskem tabori\xc5\xa1\xc4\x8du. Leta 1949 je bilo v tabori\xc5\xa1\xc4\x8du zaprtih okoli 600 \xc5\xbeensk , in to v zelo slabih higienskih pogojih. Kasneje je bilo tabori\xc5\xa1\xc4\x8de razpu\xc5\xa1\xc4\x8deno, interniranke pa preseljene v koncentracijsko tabori\xc5\xa1\xc4\x8de na \xc5\xa0kofjelo\xc5\xa1kem gradu, kjer so jih postopoma izpustili.'